1. FC Magdeburg

História

Pred druhou svetovou vojnou bol hlavným klubom v meste SV Victoria 96 Magdeburg, ktorý bol založený v roku 1896. Klubu sa pred druhou svetovou vojnou pomerne darilo a niekoľko krát zaznamenal účasť vo finálových bojoch vtedajšej najvyššej súťaže v krajine. Po vojne sa mesto Magdeburg ocitlo v sovietskej okupačnej zóne, pričom v rámci celého okupovaného Nemecka došlo v rámci denacifikácie k rozpusteniu okrem iných aj športových klubov a založeniu množstva nových menších klubov a spolkov. Hráči z rozpustených klubov Magdeburger SC Prussia 1899 a Cricket Viktoria Magdeburg založili spolok Sportgruppe (SG) Sudenburg. Neskôr sa tento spolok zlúčil s klubom SG Lemsdorf a vznikol tak BSG Eintracht Sudenburg. Nový klub sa v roku 1950 pretransformoval do klubu SAG Krupp Gruson, v roku 1951 na BSG Stahl Magdeburg a v roku 1952 dostal klub meno BSG Motor Mitte Magdeburg. V roku 1957 sa futbalový oddiel premiestnil do klubu SC Aufbau Magdeburg. Klubu SC Aufbau Magdeburg sa v roku 1959 poradilo postúpiť do prvej východonemeckej ligy, kde sa však umiestňoval skôr v spodnej časti tabuľky. V roku 1964 sa však klubu podarilo vyhrať národný pohár.

Vznik klubu

V roku 1965 prišlo k rozhodnutiu vyčleniť futbalový oddiel z klubu SC Aufbau Magdeburg, čím sa položili základy nového klubu 1. FC Magdeburg. Hneď prvá sezóna v prvej lige pod novým názvom dopadla katastrofálne, Magdeburg skončil na poslednom mieste a vypadol do druhej ligy. Napriek tomu v Pohári víťazov pohárov sa 1. FC Magdeburg prebojoval až do štvrťfinále, kde vypadol s klubom West Ham United FC. V druhej lige strávil Magdeburg iba jednu sezónu v ktorej skončil na prvom mieste a vrátil sa späť do prvej ligy, z ktorej až do zjednotenia Nemecka nezostúpil.

Zlatá éra

S príchodom 70tych rokov začalo najúspešnejšie obdobie v histórií 1. FC Magdeburg. Spolu s tímom Dynamo Dresden nemalo v tejto dekáde v lige konkurenciu. Zlatá éra začala v roku 1972, kedy Magdeburg vyhral svoj prvý ligový titul s najmladším tímom histórie. Nasledujúcu sezónu obsadil Magdeburg tretie miesto, no ďalšie dve sezóny vyhral tím dva ligové tituly v rade. Nasledovali tretie a dve druhé miesta. Až do konca 70tych rokov sa klub pohyboval iba v prvej štvorke ligovej tabuľky. Niekoľko úspechov však napriek tomu zaznamenal v národnom pohári. V sezóne 1973/74 zaznamenal 1. FC Magdeburg vôbec svoj najväčší úspech, keď zvíťazil vo finále Pohára víťazov pohárov nad AC Miláno. Magdeburg sa tak stal jediným klubom z Východného Nemecka, ktorému sa podarilo vyhrať nejaký európsky pohár. 1. FC Magdeburg mal právo ako víťaz Pohára víťazov pohárov hrať v roku 1974 Superpohár UEFA proti víťazovi Pohára majstrov európskych krajín, ktorým bol v danom roku Bayern Mníchov. Tento zápas sa však z politických dôvodov nakoniec neodohral. V 80tych rokoch sa už Magdeburgu veľmi nedarilo, v lige sa umiestňoval v strede tabuľky, no podarilo sa mu v roku 1983 vyhrať národný pohár.

Zjednotenie Nemecka a zostup z pozícií

V poslednej sezóne východonemeckej ligy obsadil Magdeburg až 10. miesto a v nasledujúcej sezóne už v rámci zjednoteného Nemecka bol zaradený až do tretej najvyššej súťaže severovýchod. V tejto lige vydržal Magdeburg tri sezóny. Od sezóny 1994/95 hral Magdeburg štvrtú ligu. Až do súčasnosti 1. FC Magdeburg hráva striedavo tretiu a štvrtú najvyššiu súťaž. V sezóne 2016/17 skončil 1. FC Magdeburg na štvrtom mieste, iba dva body od tretieho miesta zaručujúceho baráž o postup do 2. Bundesligy.

Štadión

Prvých 40 rokov svojej existencie hrával 1. FC Magdeburg svoje zápasy na Ernst Grube Stadium. V roku 2006 bol postavený nový Stadion Magdeburg s kapacitou 25 910 miest. V roku 2009 bol štadión premenovaný po sponzorovi MDCC.

Rivalita a fanúšikovia

Hlavnými rivalmi 1. FC Magdeburg sú kluby Hallescher FC a Dynamo Dresden. V minulosti mal klub pomerne vysoké návštevy. V posledných rokoch návštevnosť kolíše, no stále je pomerne vysoká.